ડૉક્ટરનો વ્યવસાય સાચા અર્થમાં સર્વોપરી જવાબદારીનો જીવંત પર્યાય છે કેમકે આ વિશ્વમાં જીવનથી મહત્વપૂર્ણ શું હોઈ શકે..? રોગમુક્ત જીવન એટલે દર્દીને અનેક દુ:ખોની વેદનામાંથી બહાર લાવવો, અનેક વ્યાધિઓની જટિલતા માંથી બહાર લાવવાની પ્રક્રિયા. ડૉક્ટર માટે પણ આ વાત એટલી જ મહત્વપૂર્ણ હોય છે જેટલી દર્દી માટે છે. અનેક પડકારો આજે ડૉક્ટર્સની સામે પણ હોય છે. આપણાં દેશમાં ખૂબ ખર્ચાળ સારવાર મોટાભાગના દર્દીઓને પોસાતી નથી. ઘણાં એવા કેસીઝમાં દર્દીને સાજા થવા માટે જીવનમાં અર્થોપાર્જન કરેલી તમામ મૂડી ગુમાવવી પડે છે. આવા સંજોગોમાં એક માત્ર આશાનું કિરણ એ ડૉક્ટર હોય છે અને એટલે જ કદાચ ડૉક્ટરની જવાબદારી કોઈ પુસ્તકના પ્રતિજ્ઞાપત્ર જેવી નહી, પરંતુ ખરાઅર્થમાં જીવતુલ્ય મહત્વ ધરાવે છે.